ΓΡΑΠΤΗ ΕΡΩΤΗΣΗ E-2231/98

υποβολή: Magda Aelvoet (V) προς την Επιτροπή

(16 Ιουλίου 1998)

Θέμα: Οικολογικό βαμβάκι

Οι ευρωπαίοι καταναλωτές ενδιαφέρονται συνεχώς περισσότερο για την ποιότητα των υφαντουργικών τους προϊόντων σε συνάρτηση με το περιβάλλον. Επιθυμούν να έχουν σαφή ενημέρωση, στο πλαίσιο εντίμου και φιλοπεριβαλλοντικού παγκόσμιου εμπορίου, για τα ενδύματα που φορούν. Στους επιχειρησιακούς κύκλους επίσης συνειδητοποιείται σιγά-σιγά αυτή η δεοντολογική διάσταση της παραγωγής και του εμπορίου. Αυτή τη στιγμή, η καλλιέργεια βάμβακος αντιμετωπίζει πολλά προβλήματα. Υπάρχει σαφής ανάγκη για περισσότερο δομημένη αντιμετώπιση επί του προκειμένου δε, θα μπορούσε η Ευρωπαϊκή Ένωση να διαδραματίσει ρόλο πρωταρχικής σημασίας.

1. Έχει ήδη αναλάβει η Επιτροπή πρωτοβουλίες για την προώθηση της χρήσεως και της πωλήσεως οικολογικού βάμβακος;

2. Εξετάζει η Επιτροπή το ενδεχόμενο δημιουργίας ειδικού οικολογικού σήματος για προϊόντα βάμβακος βάσει του οποίου θα μπορεί να επιτευχθεί ομοιομορφία όσον αφορά την, κατά την παραγωγή του εν λόγω βάμβακος, μη χρησιμοποίηση απαγορευμένων χρωστικών ουσιών και την κατά οικολογικό τρόπο (χωρίς ζιζανιοκτόνα) καλλιέργειά του;

3. Εξετάζεται ενδεχομένως όπως, μελλοντικώς, προβλεφθεί στο πλαίσιο των συμφωνιών διεθνούς εμπορίου της ΔΟΕ, ειδική προτιμησιακή μεταχείριση για προϊόντα (όπως τα υφαντουργικά) τα οποία έχουν παραχθεί κατά τρόπο περιβαλλοντικώς αποδεκτό;

4. Εξετάζει η Επιτροπή το ενδεχόμενο να προβεί στην ανάληψη νέων πρωτοβουλιών προς υποστήριξη των οικολογικώς παραγομένων υφασμάτων όπως π.χ. μελέτες, ειδικές δράσεις σε επίπεδο επιχειρήσεων, πιλοτικά προγράμματα για το οικολογικό βαμβάκι,...;

Απάντηση της κυρίας Bjerregaard εξ ονόματος της Επιτροπής

(5 Οκτωβρίου 1998)

Στο πλαίσιο του κοινοτικού συστήματος απονομής οικολογικού σήματος, που θεσπίστηκε από τον κανονισμό (ΕΟΚ) 880/92(1) του Συμβουλίου, υιοθετήθηκαν κριτήρια, τον Μάιο 1996, για τα κλινοσκεπάσματα και τις μπλούζες τύπου T-shirt που κατασκευάζονται από βαμβάκι ή ανάμιξη βάμβακος και πολυεστέρα.

Τα εν λόγω κριτήρια περιορίζουν την παρουσία, στις ίνες του βάμβακος, ενεργών παρασιτοκτόνων ουσιών βλαβερών για το περιβάλλον, και εξαιρούν το βαμβάκι βιολογικής καλλιέργειας (που έχει παραχθεί σύμφωνα με τον κανονισμό (ΕΟΚ) 2092/91(2) του Συμβουλίου για τον τρόπο βιολογικής παραγωγής γεωργικών προϊόντων) από περαιτέρω έλεγχο επ' αυτού. Τα εν λόγω κριτήρια αφορούν τους κυριότερους τρόπους παραγωγής που ακολουθούνται, για την εξασφάλιση περιβαλλοντικής προστασίας υψηλού επιπέδου, κατά την παραγωγή κλωστοϋφαντουργικών προϊόντων, και αποκλείουν τα χρωστικά που ενδέχεται να είναι καρκινογόνα. Εξάλλου, το προϊόν που έχει λάβει οικολογικό σήμα υποβάλλεται σε σειρά ελέγχων προκειμένου να διασφαλιστεί ότι είναι κατάλληλο προς χρήση. Εξετάζεται η επέκταση του οικολογικού σήματος στα περισσότερα από τα υπόλοιπα προϊόντα και ίνες κλωστοϋφαντουργίας.

Μέχρι σήμερα, οι συζητήσεις στο πλαίσιο της επιτροπής εμπορίου και περιβάλλοντος του Παγκόσμιου Οργανισμού Εμπορίου αφορούσαν, κυρίως, τη σχέση ανάμεσα στις περιβαλλοντικές απαιτήσεις, συμπεριλαμβανομένων των μέτρων που απορρέουν από τις πολυμερείς συμφωνίες για το περιβάλλον, και στους κανόνες του εμπορίου, καθώς και τα πλεονεκτήματα που παρουσιάζει για το περιβάλλον η κατάργηση των εμπορικών περιορισμών και στρεβλώσεων. Η θέσπιση προτιμησιακού καθεστώτος για τα φιλικά προς το περιβάλλον προϊόντα δεν έχει μελετηθεί ιδιαίτερα. Η Επιτροπή διάκειται ωστόσο ευνοϊκά όσον αφορά επιπλέον εργασίες με στόχο την εξέταση διατάξεων αυτού του είδους, που παρουσιάζουν πλεονεκτήματα για πολλούς τομείς και αποτελούν απτό παράδειγμα του τρόπου με τον οποίο το εμπόριο και το περιβάλλον μπορούν, αμφότερα, να στηρίξουν την αειφόρο ανάπτυξη.

Τέλος, η Επιτροπή συγχρηματοδοτεί πολλά ερευνητικά προγράμματα που αποσκοπούν στην ανάπτυξη καθαρότερων μεθόδων κλωστοϋφαντουργικής παραγωγής.

(1) ΕΕ L 99 της 11.4.1992.

(2) ΕΕ L 198 της 22.7.1991.